Spáð er norðanstormi eða roki á höfuðborgarsvæðinu , 20 - 28 metrum á sekúndu . Hvassast verður vestantil . „ Samgöngutruflanir eru líklegar á meðan veðrið gengur yfir og truflanir á flugsamgöngum . Hætt er við foktjóni og eru byggingaraðilar hvattir til að ganga vel frá framkvæmdasvæðum . Búast má við hækkandi sjávarstöðu vegna áhlaðanda og líkur á að smábátar geti laskast eða losnað frá bryggju . Fólki er bent á að ganga vel frá lausum munum og sýna varkárni , “ segir á vef Veðurstofunnar . Hvað Suðurland varðar er spáð norðan - eða norðvestanstormi eða roki , 20 - 28 m / s , og hvassast vestantil á svæðinu . Búast megi að sama skapi við samgöngutruflunum og einnig lokunum á vegum . Hætta sé á foktjóni og ekkert ferðaveður á meðan viðvörunin er í gildi . Er fólki bent á að ganga frá lausum munum og sýna varkárni . Hliðstæð spá er fyrir Faxaflóasvæðið en þar er jefnvel gert ráð fyrir ofsaveðri og sama er að segja um Breiðafjarðarsvæðið , Vestfirði og Norðurland vestra .